b"\n_START_ARTICLE_\nRegi\xc3\xb3 de Gisborne\n_START_SECTION_\nEtimologia\n_START_PARAGRAPH_\nGisborne va ser nomenada en honor a William Gisborne, secretari colonial de Nova Zelanda entre 1869 i 1872._NEWLINE_Tai R\xc4\x81whiti, el nom maori de la regi\xc3\xb3, significa \xc2\xabcosta del sol brillant\xc2\xbb.\n_START_SECTION_\nGeografia\n_START_PARAGRAPH_\nLa regi\xc3\xb3 es localitza al rac\xc3\xb3 nord-est de l'illa del Nord i es coneix tamb\xc3\xa9 com a East Coast (Costa Est). \xc3\x89s una regi\xc3\xb3 escassament poblada i a\xc3\xafllada. Molts dels municipis es troben en badies com ara Tokomaru Bay o Tolaga Bay. La poblaci\xc3\xb3 \xc3\xa9s d'uns 46.800 (estimaci\xc3\xb3 el juny de 2012), amb quasi tres quarts de la poblaci\xc3\xb3 regional vivint a Gisborne. Els pobles m\xc3\xa9s grans s\xc3\xb3n Ruatoria i Tolaga Bay, amb poblacions de 756 i 831 habitants respectivament; a m\xc3\xa9s, els dos municipis tenen una gran poblaci\xc3\xb3 de maoris amb un 94,8% i 78,4% respectivament._NEWLINE_La part interior \xc3\xa9s predominantment forestal, amb gran quantitat de turons. El parc nacional Te Urewera es localitza a l'oest de la regi\xc3\xb3, amb el bosc Kaingaroa localitza encara m\xc3\xa9s a l'oest. El mont Hikurangi a la vall Waiapu es localitza al nord-est de la regi\xc3\xb3. Aquesta muntanya \xc3\xa9s la cinquena m\xc3\xa9s alta de l'illa del Nord, amb un cim de 1.620 metres, i \xc3\xa9s la muntanya de l'illa del Nord m\xc3\xa9s alta que no \xc3\xa9s un volc\xc3\xa0._NEWLINE_La poblaci\xc3\xb3 maori de la regi\xc3\xb3, a difer\xc3\xa8ncia de gran quantitat de maoris nacionalment, \xc3\xa9s tradicional i hi ha gran quantitat d'iwis i de maraes. Les iwis de Gisborne inclouen: Ng\xc4\x81ti Porou, Rongowhakaata, Ngai Tamanuhiri i Te Aitanga a Mahaki.\n_START_SECTION_\nEconomia\n_START_PARAGRAPH_\nEl producte interior brut de Gisborne va ser estimat de ser d'uns 1,031 mil milions de d\xc3\xb2lars estatunidencs el 2003, l'1% del producte interior brut nacional de Nova Zelanda.\n_START_SECTION_\nDistrictes\n_START_PARAGRAPH_\nGisborne no t\xc3\xa9 cap districte, ja que \xc3\xa9s una autoritat unit\xc3\xa0ria.\n_START_SECTION_\nPol\xc3\xadtica nacional\n_START_PARAGRAPH_\nNacionalment, Gisborne es localitza a la circumscripci\xc3\xb3 electoral general d'East Coast i a la circumscripci\xc3\xb3 electoral maori d'Ikaroa-R\xc4\x81whiti de la Cambra de Representants de Nova Zelanda._NEWLINE_East Coast es considera una circumscripci\xc3\xb3 electoral de centredreta. Des de les eleccions de 2005 ha guanyat sempre el Partit Nacional. Des de les eleccions de 2005 ha guanyat sempre Anne Tolley. En les eleccions de 2011 Tolley guany\xc3\xa0 amb el 48,27% del vot de la circumscripci\xc3\xb3. En segon lloc qued\xc3\xa0 Moana Mackey del Partit Laborista amb el 31,82% del vot._NEWLINE_Ikaroa-R\xc4\x81whiti, per altra banda, es considera una circumscripci\xc3\xb3 electoral de centreesquerra. Des de les eleccions de 1999, primeres eleccions en qu\xc3\xa8 exist\xc3\xad la circumscripci\xc3\xb3, ha guanyat sempre el Partit Laborista. Des de l'elecci\xc3\xb3 parcial d'Ikaroa-R\xc4\x81whiti de 2013 la circumscripci\xc3\xb3 \xc3\xa9s representada per Meka Whaitiri. Whaitiri guany\xc3\xa0 aquesta elecci\xc3\xb3 amb el 41,52% del vot; en segon lloc qued\xc3\xa0 Te H\xc4\x81mua Nikora del Partit Mana amb el 24,78% del vot.\n_START_SECTION_\nEducaci\xc3\xb3\n_START_PARAGRAPH_\nDegut a la baixa poblaci\xc3\xb3 de Gisborne, aquesta regi\xc3\xb3 no t\xc3\xa9 cap universitat o institut de tecnologia. Les universitats m\xc3\xa9s properes s\xc3\xb3n la Universitat de Waikato a Hamilton i la Universitat Vict\xc3\xb2ria de Wellington a Wellington.\n_START_SECTION_\nEsport\n_START_PARAGRAPH_\nGisborne t\xc3\xa9 dos equips de rugbi a 15 professionals: East Coast i Poverty Bay. Participen en la Heartland Championship, la segona divisi\xc3\xb3 de rugbi a 15 de Nova Zelanda. A m\xc3\xa9s, juntament amb Hawke's Bay, Horowhenua-Kapiti, Manawatu, Taranaki, Wairarapa Bush, Wanganui i Wellington, East Coast i Poverty Bay formen part de la franqu\xc3\xadcia de rugbi Hurricanes. Els Hurricanes participen en el Super Rugby i van ser finalistes el 2006, perdent contra els Crusaders en la final."